РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/229-19

25. септембар 2019. године

Б е о г р а д

З А П И С Н И К

47. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. СЕПТЕМБРА 2019. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Радован Јанчић, Младен Лукић, Арпад Фремонд, Марјана Мараш, проф. др Миладин Шеварлић, Владимир Ђурић као и Звонимир Ђокић (заменик Јасмине Обрадовић).

Седници нису присуствовали чланови Одбора: Јасмина Обрадовић, Александра Јевтић, Мирослав Алексић, Горан Јешић, Нада Лазић и Милорад Мирчић.

Седници су присуствовали представници Министарства финансија: Нада Милојевић, самостални саветник у сектору буџета; представници Министарства пољопривреде, шумарства и водопривреде: Ненад Рикало, државни секретар, Раде Обрадовић, саветник, Даниела Стојанић, начелник финансија.

Одбор је већином гласова (9 за, 1 уздржан, 1 није гласао) усвојио следећи

Д н е в н и р е д

1. Разматрање Предлога закона о изменама и допунама Закона о буџету Републике Србије за 2019. годину, раздео 24 - Министарство пољопривредe, шумарства и водопривреде, који је поднела Влада Републике Србије (број 400-2360/19 од 16. септембра 2019. године).

Пре преласка на разматрање прве тачке дневног реда усвојени су записници 44. и 45. седнице Одбора, које су одржане 18. јуна и 3. септембра, у тексту у коме су и предложени. (10 за, 1 није гласао).

Прва тачка дневног реда - Разматрање Предлога закона о изменама и допунама Закона о буџету Републике Србије за 2019. годину, раздео 24 - Министарство пољопривредe, шумарства и водопривреде, који је поднела Влада Републике Србије (број 400-2360/19 од 16. септембра 2019. године).

У уводним напоменама, Предлог закона образложила је представница Министарства финансија Нада Милојевић. Она је изнела разлоге за извршење ребаланса. Како је навела, одговорно вођење фискалне политике у претходном периоду допринело је да се створи фискални простор пре свега за повећање плата, финансирање инфраструктуре и капиталних пројеката. Ребалансом је предвиђено смањење расхода и издатака за које је оцењено да неће бити извршени до краја године, а с друге стране водило се рачуна о оним средствима која су неопходна до краја године код буџетских корисника. Ребалансом буџета код појединих буџетских корисника попут Министарства пољопривреде, шумарства и водопривреде, Законом је извршена прерасподела средстава у складу са динамиком извршавања и исказаном потребом буџетских корисника. Иницијална висина средстава у Закону о буџету Републике Србије за 2019. годину за раздео 24 износио је 51 776 908 000 динара, а ребалансом тренутно износи 54 614 663 000, те је тако гледајући извршено повећање за 5,48%.

Раде Обрадовић је истакао да напори који се чине у ресорном Министарству највише су усмерени ка пољопривреди на повећање ефикасности и реализацији буџета. Додао је да су у оквиру буџета извршене интерне прерасподеле у складу са резултатима који су постигнути у оквиру првих осам месеци текуће године, па су средства где је реализација била лошија пребачене на основу приоритетизације. По његовим речима, аграрни буџет се из године у годину повећава и сада износи 54,6 милијарди динара, што је 5% буџета Србије.

Маријан Ристичевић је рекао да треба више улагати у сточарство и производњу из обновљивих извора енергије. Такође, треба решити дугове пољопривредника по основу ПИО и здравственог осигурања. Подсетио је и на податак да су субвенције 2012. године износиле 19 милијарди динара, а да сада износе 43 милијарде динара.

У дискусији су учествовали народни посланици: Маријан Ристичевић, Верољуб Матић, Милија Милетић, Владимир Ђурић и проф. др Миладин Шеварлић.

Одбор је већином гласова (9 за, 1 уздржан, 2 није гласало), а на основу члана 173. став 1. Пословника Народне скупштине закључио да поднесе Народној скупштини следећи

И з в е ш т а ј

Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2019. годину, раздео 24 - Министарство пољопривреде, шумарства и водопривреде који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Пошто других питања и предлога није било, седница је закључена у 12,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић